b'\n_START_ARTICLE_\nTrimetoprim\n_START_SECTION_\nMehanizem delovanja\n_START_PARAGRAPH_\nTrimetoprim deluje kot folatni antagonist; molekula u\xc4\x8dinkovine je podobna pteridinski enoti folata, zaradi \xc4\x8desar tekmuje z dihidrofolatom folatom za vezavo na encim dihidrofolat-reduktaza, ki katalizira pretvorbo dihidrofolata v tetrahidrofolat. Trimetoprim deluje bakteriostati\xc4\x8dno. Kombinacija s sulfametoksazolom deluje sinergisti\xc4\x8dno, saj sulfonamidni antibiotiki prav tako zavirajo sintezo tetrahidrofolne kisline, vendar na eni stopnji prej kot trimetoprim; tekmujejo namre\xc4\x8d s p-aminobenzojsko kislino za vezavo na encim dihidropteroat-sintetaza, pri \xc4\x8demer se sicer normalno tvori dihidrofolat.\n_START_SECTION_\nIndikacije\n_START_PARAGRAPH_\nTrimetoprim je praviloma u\xc4\x8dinkovit proti bakterijam, ki povzro\xc4\x8dajo oku\xc5\xbebe se\xc4\x8dil, v kombinaciji z drugimi zdravili pa se uporablja tudi pri zdravljenju nekaterih vrst plju\xc4\x8dnice. Uporablja se tudi za zdravljenje "potovalne" driske. Sam trimetoprim ali v obliki kotrimoksazola je u\xc4\x8dinkovit proti \xc5\xa1irokemu spektru grampozitivnih (vklju\xc4\x8dno z nekaterimi proti meticilinu odpornimi sevi S. aureus) in gramnegativnih bakterij, vendar ni u\xc4\x8dinkovit proti anaerobom ter bakterijam Treponema pallidum, Mycobacterium tuberculosis, Mycoplasma in Pseudomonas aeruginosa. \xc5\xa0tevilni enterokoki, enterobakterije in sevi Streptococcus pneumoniae so razvili odpornost. U\xc4\x8dinkovini sta eni redkih, ki u\xc4\x8dinkujejo pri kroni\xc4\x8dnem bakterijskem prostatitisu (vnetju obse\xc4\x8dnice), vendar kljub temu le majhen dele\xc5\xbe bolnikov popolnoma ozdravi. Kotrimoksazol se uporablja tudi kot preventiva pri ponavljajo\xc4\x8dih se oku\xc5\xbebah se\xc4\x8dil pri \xc5\xbeenskah in otrocih. Prav tako je zdravilo izbora pri plju\xc4\x8dnici, ki jo povzro\xc4\x8da Pneumocystis jiroveci ter za repre\xc4\x8devanje akterijskih oku\xc5\xbeb pri rakavih bolnikih in bolnikih, oku\xc5\xbeenih s HIV-om.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nTrimetoprim povzro\xc4\x8da podobne ne\xc5\xbeelene u\xc4\x8dinke kot sulfonamidni antibiotiki. Najpogosteje se pojavijo siljenje na bruhanje, bruhanje in izpu\xc5\xa1\xc4\x8daj. Pride lahko tudi do pomanjkanja folne kisline, ki povzro\xc4\x8di makrocitno anemijo. Pri bolnikih, oku\xc5\xbeenih s HIV-om, se ne\xc5\xbeeleni u\xc4\x8dinki pojavljajo pogosteje, zlasti vro\xc4\x8dina, izpu\xc5\xa1\xc4\x8daj in nevtropenija.'